Source: https://pravdaovode.cz/novinky/bratislavska-vodarenska-spolecnost/
Timestamp: 2019-02-17 16:38:58+00:00
Document Index: 12985230

Matched Legal Cases: ['súd ', 'súd ', 'súd ', 'súd ', 'Súd ', 'súd ']

"Privatizace" Bratislavské vodárenské společnosti: Smlouva naznačuje, že se Kmotrík skryl za bílé koně - Pravda o vodě - Blog o vodě
Lobbisti a naháněči koncernů Politici Zisky z vody
Podnikateľ Ivan Kmotrík odmieta spájanie s čiastočne sprivatizovanou firmou Infra Services. Teraz sa objavil dôkaz, podľa ktorého Kmotrík osobne garantoval, že táto spoločnosť vyplatí vyše 6 miliónov eur.
Stál Ivan Kmotrík za skrytou privatizáciou Bratislavskej vodárenskej spoločnosti (BVS) a je reálnym spoluvlastníkom jej dcérskej firmy i keď je oficiálne napísaná na iné mená?
Túto otázku už rozplieta súd, ale ešte pred jeho rozhodnutím sa objavila informácia, ktorá Kmotríka s firmou priamo spája.
Udalosti okolo bratislavských vodární sa udiali po komunálnych voľbách v roku 2010. BVS vtedy predala 49-percentný podiel vo svojej dcérskej spoločnosti Infra Services. Už v minulosti sa vynorili podozrenia, že za ňou stojí práve Kmotrík, ten to však odmietal a odmieta.
Teraz sa vynorila zmluva, ktorá dáva veci do iného svetla. Biznisman Kmotrík podľa tohto dokumentu garantoval vyplatenie 6,65 milióna eur za sprivatizovanú Infra Services, ktorej vlastníctvo popiera.
„Predmetom zmluvy je záväzok poskytovateľa (Kmotrík, pozn. red.) zabezpečiť pre dodávateľa (HASS, pozn. red.) uzavretie rámcovej zmluvy,“ uvádza sa v zmluve medzi Kmotríkom a firmou HASS.
Kmotrík teda podľa zmluvy dokáže za spoločnosť Infra Services, s ktorou údajne nemá žiadny vzťah, zabezpečiť uzavretie zmluvy a vyplatenie miliónov eur. Pre Kmotríka je táto zmluva navyše nevypovedateľná.
Práve spomínaná firma HASS pôvodne získala podiel v Infra Services. Tento podiel však neskôr doputoval až k neskoršim deklarovaným vlastníkom, ktorými boli cez firmu Hedin spoločníci advokátskej kancelárie Bugala – Ďurček.
Podivná zmluva
Zmluva je zaujímavá aj pre ďalšie súvislosti. V Infra Services totiž vlastnia súkromní majitelia len menšinový podiel (49%). Väčšinu (51%) stále drží v rukách bratislavská vodárenská, ktorú ovládajú samosprávy. Kmotrík teda zmluvou garantuje HASSu biznis vo firme, kde má väčšinový podiel verejný sektor.
Zmluvu, ktorá preukazuje vzťah Kmotríka k Infra Services, poskytol viacerým redakciám vrátane Aktuality.sk reportér SME Adam Valček. Ten na Okresnom súde Žilina spochybnil zápis údajov o firme Infra Services v Registri partnerov verejného sektora.
Valček navrhol súdu, aby si zmluvu vyžiadal z Okresného súdu Bratislava I, kde HASS žaluje Kmotríka o peniaze. Novinár ju zároveň predloží v najbližšom čase súdu.
Pod dohľadom súdu
Na základe Valčekovho podnetu súd začal skúmať, či je zápis spoločnosti v protischránkovom registri pravdivý. Ak by súd v zápise našiel chyby, môže to znamenať, že vysokými štátnymi úradníkmi sa stali biele kone.
V Infra Services totiž 49-percentný podiel oficiálne vlastnili Kmotríkovi advokáti Juraj Bugala a Peter Ďurček. Ďurček je momentálne štátnym tajomníkom ministerstva dopravy za SNS. Bugala sa na jeseň stal podpredsedom Úradu pre verejné obstarávanie (ÚVO) a akcií sa po nástupe do funkcie zbavil. Jediným vlastníkom 49-percentného podielu sa stal Ďurček.
Sudcu Jaroslava Maceka, ktorý o prípade rozhoduje, v minulosti vyrušilo tvrdenie Juraja Bugalu o tom, že súd si nemôže pýtať zmluvu o nebankovej pôžičke jeho firmy vo výške 17 miliónov eur.
Kmotrík na súd príde
S Ivanom Kmotríkom sa redakcia spojila telefonicky. Kmotrík však súdny spor s HASS aj zmluvu o spolupráci odmietol komentovať.
„Čo ja si pamätám, čo bolo v roku 2012?“ odpovedal na otázku, ako dokázal garantovať čerpanie rámcovej zmluvy firmou Infra Services.
Kmotrík pripúšťa, že sa zúčastní marcového pojednávania na okresnom súde v Žiline. Súd má rozhodnúť o tom, či Infra Services naozaj vlastnia Bugala s Ďurčekom, alebo spoločnosť ovláda niekto iný.
„Keď budem niekde predvolaný, určite prídem, dovidenia,“ ukončil telefonát Kmotrík.
Na súd plánuje prísť aj podpredseda ÚVO Juraj Bugala. Bugala však neodpovedal na otázku, týkajúcu sa zmluvy medzi Kmotríkom a HASS.
Štátny tajomník ministerstva dopravy Peter Ďurček na zaslané otázky neodpovedal.
Firma o ničom nevie
Firma Infra services sa k zmluve medzi Kmotríkom a Hass vyjadriť nevedela.
„K vašej otázke vieme reagovať len v tom smere, že k daným skutočnostiam nemáme žiadnu vedomosť,“ odpísala zástupkyňa firmy Darina Henzélyová.
Kdo je kdo?zisk z vody a kde končí